גל קוסטוריצה

גל קוסטוריצה (נולדה ב-6 בינואר 1968) היא משוררת, סופרת ועורכת ישראלית.
 ביוגרפיה 

קוסטוריצה נולדה וגדלה בבאר שבע. למדה תולדות התיאטרון באוניברסיטה העברית בירושלים ולימודי תואר שני בלשון עברית באוניברסיטת תל אביב על בסיס מלגת הצטיינות. בוגרת תואר ראשון בהצטיינות במדעי ההתנהגות ובלשון עברית מאוניברסיטת בן-גוריון בנגב. שיריה וסיפוריה פורסמו במהלך השנים בכתבי העת "קשת החדשה", "עיתון 77", "גג", "מאזניים", "הכיוון מזרח", "יקום תרבות", "מטען", "מקף" ועוד. עוסקת בעריכה, בעיקר בתחומי העיון והאמנות.

 יצירתה 
קוסטוריצה פרסמה ארבעה ספרים העוסקים במשמעות, בשייכות ובשורש.

בשנת 2009 יצא ספרה הראשון, "לבד באוקיינוס - שלוש יממות בלב ים בדרך אל החופש", העוסק באדם הבודד ומשלב דוקו ופיקציה. לצורך כתיבתו עזבה קוסטוריצה את תל אביב ועברה להתגורר בירושלים, שם נמצא קברו של סלבה קורילוב, גיבור הספר. סיפורו של קורילוב עורר עניין רב, והספר נכנס לרשימת רבי-המכר של "ידיעות ספרים" באותה שנה. קוסטוריצה כתבה, ערכה ועיבדה מחדש בעברית את כתביו וזכרונותיו של סלבה קירילוב שנאספו ונערכו על ידי אלמנתו לנה גנדלב-קורילוב ותורגמו על ידי תיאודור מקרוב. הרשימות ראו אור בצרפתית תחת השם: הקפיצה (1994, La Fuite), בעברית וברוסית תחת השם: "המסע", ובמוסקבה ברוסית תחת השם "לבד באוקיינוס".

ספרה השני "שותפות מותנית" נכתב בתל אביב בראשית שנות ה-2000, אך פורסם רק עשור מאוחר יותר. הספר הוא אסופה של סיפורים קצרים העוסקים בניסיון למצוא זוגיות בכרך. שיר ושלושה סיפורים מתוכו התפרסמו לראשונה בכתב העת "קשת החדשה" בעריכת אהרון אמיר.

ספרה השלישי "מהגרת" הוא ספר שירה העוסק בריסוק של הזהות הנשית לאחר הגירה פיזית ורגשית, ובניסיון לבנות זהות איתנה ובלתי תלויה בזמן ובמקום. הספר זכה לציון לשבח של ועדת השיפוט לפרס על שם פסח מילין למשוררים בתחילת דרכם (2011/12).

ספרה הרביעי "בעיר המשפחות" הוא מסכת לירית שעוסקת באדם כחלק מתא משפחתי, וביכולת להירפא מתוך בירור ביוגרפי אישי.

ספריה של קוסטוריצה מתאפיינים במבניות שלהם, תחום שהוא חלק מרכזי ביצירתה ומזוהה גם עם עבודתה כעורכת.

 שיתופי פעולה 
קוסטוריצה היא עורכת הלשון של פסטיבל ישראל, ירושלים, מאז שנת 2008. בעבר הייתה עורכת הלשון של מיזם "הרמת מסך – בכורות במחול" של משרד התרבות והספורט, ועורכת הבית של המוזיאון לאמנות ישראלית, רמת גן. בין היתר קוסטוריצה ערכה ספרים להוצאות ישראליות שונות, ובהן הוצאת מגנס, ההוצאה לאור של משרד הביטחון וספרית מעריב.

 ספריה 
 לבד באוקיינוס - שלוש יממות בלב ים בדרך אל החופש, ספרית מעריב, 2009.
 שותפות מותנית, עמדה-דגש, 2011.
 מהגרת, עמדה, 2013.
 בעיר המשפחות, עברית הוצאה לאור, 2022.

 קישורים חיצוניים 

 גל קוסטוריצה, ב"לקסיקון הספרות העברית החדשה"

מיצירתה:
 גל קוסטוריצה, איש של חמש, באתר הספרייה העברית בברלין (מתוך: שותפות מותנית)
 גל קוסטוריצה, שני שירים מתוך מהגרת, אתר בננות
 גל קוסטוריצה, קטעים מתוך בעיר המשפחות, אתר הספר
על יצירתה:

 נילי דגן, ראיון עם המשוררת גל קוסטוריצה, 9 בינואר 2013
 גיא פרל, "אני מכירה את הצליל: קריאה בספר מהגרת מאת גל קוסטוריצה". בספרו: "לשאת את הנפש במהופך: רשימות על שירה", תל אביב: הוצאת קשב לשירה, 2016, עמ' 140–141
 שרון זליקובסקי, שיחה עם הסופרת גל קוסטוריצה, 19 בינואר 2022

 הערות שוליים 

קטגוריה:ויקיפדיה: ערכים של משתמשים חדשים
קטגוריה:משוררים ישראלים
קטגוריה:סופרים ישראלים
קטגוריה:עורכים ספרותיים ישראלים
קטגוריה:משוררות ישראליות
קטגוריה:סופרות ישראליות
קטגוריה:עורכות ספרותיות ישראליות
קטגוריה:בוגרות האוניברסיטה העברית בירושלים
קטגוריה:בוגרות אוניברסיטת בן-גוריון בנגב
קטגוריה:בוגרי האוניברסיטה העברית בירושלים
קטגוריה:בוגרי אוניברסיטת בן-גוריון בנגב
קטגוריה:משוררים כותבי עברית
קטגוריה:משוררות כותבות עברית
קטגוריה:סופרים כותבי עברית
קטגוריה:סופרות כותבות עברית
קטגוריה:ישראליות שנולדו ב-1968
קטגוריה:ישראלים שנולדו ב-1968